อัพราคา TISCO
กลุ่มทิสโก้ (TISCO) แจ้งผลประกอบการไตรมาส 4/2560 ออกมาแล้ว
16 ม.ค. 2561

ลูบคมตลาดทุน :ธนะชัย ณ นคร
 
 
กลุ่มทิสโก้ (TISCO) แจ้งผลประกอบการไตรมาส 4/2560 ออกมาแล้ว
และถือเป็นบริษัทจดทะเบียน (บจ.) แห่งแรก ในตลาดหุ้นที่แจ้งงบการเงินรายไตรมาสได้รวดเร็วสุด
ว่ากันว่า หากตัวเลขที่ทิสโก้แจ้งออกมาสวยงาม
ก็จะเป็น sentiment เชิงบวกให้กับทางหุ้นในกลุ่มการเงิน และภาพรวมของตลาดได้
แม้กำไรที่ออกมากว่า 1.52 พันล้านบาท จะต่ำกว่าที่ตลาดได้คาดการณ์กันไว้
ทว่าก็เป็นตัวเลขที่ต่ำกว่าคาดเพียง 6-7%
และกำไรที่ออกมาต่ำกว่าคาดนั้น ก็ไม่ใช่เกิดจากปัญหาหนี้เสียหรือว่าอะไรที่เป็นเชิงลบต่อทิสโก้
แต่ทิสโก้ต้องการ “ยกมือตั้งการ์ด” ให้กับตัวเองให้แน่น จึงมีการกันสำรองหนี้ฯ หรือ Coverage ratio ให้อยู่ระดับสูงไว้ก่อนเพื่อรับมือกับความผันผวนทางเศรษฐกิจ
รวมถึงรองรับกับมาตรฐานบัญชีใหม่ หรือ IFRS9 ด้วย
Coverage ratio ของทิสโก้ ณ สิ้นปี 2560 อยู่ที่ 197% สูงสุดในกลุ่มธนาคารพาณิชย์
และเป็นระดับที่แข็งแกร่งมากๆ
ยิ่งสถานการณ์หนี้ที่ไม่ก่อให้เกิดรายได้ หรือ เอ็นพีแอลปรับลดลงมาเหลือ 2.3% ทำให้ไม่มีแรงกดดันเกี่ยวกับการตั้งสำรองหนี้เพิ่มในปี 2561
เงินกองทุนต่อสินทรัพย์เสี่ยง หรือ BIS ratio อยู่ที่ 20.69%
ตัวเลขนี้ ก็ยังเป็นระดับสูงสุดของหุ้นในกลุ่มธนาคาร
ทันทีที่ทิสโก้ แจ้งผลประกอบการ
ในวันถัดมาหรือวานนี้ มีการประชุมร่วมกันระหว่างนักวิเคราะห์กับผู้บริหารของทิสโก้
โดยนักวิเคราะห์ บอกก่อนหน้านี้ว่า มีความเป็นไปได้สูงที่อาจจะปรับราคาเป้าหมายของทิสโก้ขึ้นมาอีก
ล่าสุด เท่าที่สำรวจดูพบว่า บล.เมย์แบงก์ กิมเอ็งฯ ขยับราคาเป้าหมายทิสโก้ขึ้นมาเป็น 105 บาท
บล.เคทีบี (ประเทศไทย) ให้ราคาเป้าหมายใหม่ 110 บาท
และบล.ฟินันเซีย ไซรัส ให้ราคาเป้าหมายใหม่ 98 บาท โดยทุกแห่งยังคงแนะนำซื้อ หรือ “ทยอยซื้อ”
ประเด็นที่น่าจับตาต่อไปคือ ในปีนี้ ทิสโก้ จะได้บันทึกรายได้จากธนาคารสแตนดาร์ดชาร์เตอร์ด เข้ามาเต็มปี
และนั่นทำให้นักวิเคราะห์ปรับเพิ่มประมาณการกำไรปี 2561 ขึ้น 8.8% เป็น 7.18 พันล้านบาท หรือเพิ่มขึ้น 19.6%
กำไรที่เพิ่มขึ้น จะมาจากค่าธรรมเนียมที่แข็งแกร่งกว่าในไตรมาส 4/2560 ซึ่งเป็นไปตามโมเดลธุรกิจด้านประกัน และการจัดการกองทุนแบบใหม่ ที่น่าจะสร้าง “ซินเนอร์จี้” จากพอร์ตที่รับโอนมาใหม่จาก SCBT มากยิ่งขึ้นในปีนี้เต็มปี
ทิสโก้ ยังมีสินค้าอีกตัวหนึ่งคือ “สมหวังเงินสั่งได้” ที่เป็นสินเชื่ออเนกประสงค์
ในปี 2560 สินเชื่อตัวนี้ของทิสโก้ เพิ่มขึ้นมาถึง 42%
และมีการคาดกันว่าในปี 2561 จะยังคงเพิ่มขึ้นอย่างร้อนแรง และที่สำคัญ อัตรามาร์จิ้นของสินเชื่อประเภทนี้อยู่ในระดับน่าสนใจเป็นอย่างยิ่ง
หุ้นทิสโก้ เป็นอีกบริษัทที่ราคาหุ้นกำลังลุ้นเกินกว่า 100 บาท
หากย้อนหลังไปในช่วง 3 เดือนก่อนหน้านี้
ราคาหุ้นยังอยู่แถวๆ 75 บาท
ผ่านมาถึงวันนี้ราคาขยับขึ้นมาแล้ว 21-22% และมีแนวโน้มขยับได้อีกจากการปรับราคาเป้าหมายของโบรกฯ
และในวันนี้ น่าจะมีบทวิเคราะห์ของทิสโก้ทยอยออกมาอีก
ทิสโก้ ในมุมมองของนักวิเคราะห์มองว่า นอกจากหุ้นจะมีอัพไซด์ ก็ยังมีอัตราผลตอบแทนเงินปันผลสูงถึง 4%
และล่าสุด โบรกฯ เกือบทุกแห่ง
ก็ยังคงยกให้เป็นหุ้นเด่นสุดของกลุ่มธนาคารในขณะนี้